Већина писаца сматра да је Арон убијен убрзо по избијању устанка (976), али након смрти своје браће Давида и Мојсија. Поједини историчари дали су различита датирања. Васил Златарски ставља убиство у 14. јун 987. године јер је Арон још 986. године учествовао у бици код Трајанове капије. Стивен Рансиман сматра да је Арон убијен у годинама после 996, тј. након битке на Спрехију. Тада је прогрчка политика могла представљати праву опасност па је Арон убијен због свог пацифизма. Никола Адонц, јерменски византолог, сматра да је Арон убијен 14. јуна 987. или 988. године. Вести Попа Дукљанина и Псела не уносе нове елементе за датирање Аронове смрти. Псел наводи да је Арон био бугарски цар што никако није могао бити уколико је погинуо 976. године. Псел је вероватно добио ово обавештење од Алусијана.